
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	11 februarie 2008

	Nr.
	27/526



R A P O R T

asupra propunerii legislative privind modificarea Legii nr. 416/2001, privind venitul minim garantat

În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită în vederea examinării şi întocmirii raportului, cu propunerea legislativă privind modificarea Legii nr.416/2001, privind venitul minim garantat, trimisă cu adresa nr. Plx 774 din 12 noiembrie 2007.


La întocmirea prezentului raport Comisia a avut în vedere: 

· avizul favorabil al Consiliului Legislativ (nr.669/28.05.2007)

· avizul negativ al Consiliului Economic şi Social (nr.1157/18.06.2007)

· avizul favorabil al Comisiei juridice, de disciplină şi imunităţi (nr.31/1223/29.01.2008)

· avizul favorabil al Comisiei pentru egalitatea de şanse pentru femei şi bărbaţi (nr.37/16/30.01.2008)

· punctul de vedere negativ al Guvernului (nr.1385/07.06.2007).


Propunerea legislativă are ca obiect de reglementare modificarea Legii nr. 416/2001 privind venitul minim garantat, în sensul exceptării ajutoarelor cu caracter social acordate elevilor din calculul care se face pentru stabilirea venitului net lunar al familiei în funcţie de care se acordă venitul minim garantat. 


Comisia propune Plenului Camerei Deputaţilor aprobarea propunerii legislative pentru a da posibilitatea copiilor care provin din familiile beneficiare de venit minim garantat să depună documentaţia în vederea obţinerii „banilor de liceu”acordaţi prin programul social al Ministerului Educaţiei şi Cercetării. În caz contrar, se ajunge în situaţia în care, fie aceste familii pierd ajutorul social prevăzut de Legea nr. 416/2001 şi, implicit, se pierde şi calitatea de asigurat în sistemul asigurărilor de sănătate, fie copiii acestora renunţă la ajutoarele băneşti acordate.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 6 februarie 2008 au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii, Familiei şi Egalităţii de Şanse:

- d-na Teodora Bertzi – Secretar de Stat 

- d-l Dumitru Călinoiu – director
- d-na Cecilia Sebe – şef serviciu.

La lucrările comisiei au fost prezenţi 16 deputaţi, din totalul de 18 membri ai comisiei.

În condiţii de cvorum, raportul comisiei a fost adoptat cu 11 voturi pentru şi 3 abţineri.

Propunerea legislativă a fost respinsă de Senat în şedinţa din 5 noiembrie 2007.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma finalizării dezbaterilor, Comisia propune admiterea cu modificări a propunerii legislative, după cum urmează: 

Amendamente admise

În urma dezbaterilor, Comisia propune adoptarea propunerii legislative cu următoarele amendamente:
	Nr. crt.
	Text act normativ de bază
	Text propunere legislativă
	Text propus de Comisie

(autorul amendamentului)
	Motivarea

amendamentelor propuse

	1.
	__
	Titlul legii

Propunere legislativă privind modificarea Legii nr. 416 /2001, privind venitul minim garantat


	Lege pentru modificarea alin.(1) al art.8 din Legea nr.416/2001 privind venitul minim garantat

Autor: d-l deputat Gheorghe Barbu


	Pentru respectarea normelor de tehnică legislativă.

Pentru menţionarea corectă a categoriei actului normativ şi exprimarea normativă uzuală atunci când se intervine asupra unei singure structuri din actul normativ de bază.



	2.
	__
	Articol unic – Legea nr.416/2001, se modifică după cum urmează:


	Articol unic. – Alineatul (1) al articolului 8 din Legea nr.416/2001 privind venitul minim garantat, publicată în Monitorul Oficial al României, Partea I, nr. 401 din 20 iulie 2001, cu modificările şi completările ulterioare, se modifică şi va avea următorul cuprins:
Autor: d-l deputat Gheorghe Barbu


	Pentru respectarea normelor de tehnică legislativă.

	3.
	Art.8. - (1) La stabilirea venitului net lunar al familiei şi, după caz, al persoanei singure, se iau în considerare toate veniturile pe care membrii acesteia le realizează, inclusiv cele care provin din drepturi de asigurări sociale de stat, asigurări de şomaj, obligaţii legale de întreţinere, indemnizaţii, alocaţii şi ajutoare cu caracter permanent şi alte creanţe legale.
	1) Articolul 8 alin.1 se modifică cu următorul conţinut:

„La stabilirea venitului net lunar al familiei şi, după caz, al persoanei singure, se iau în considerare toate veniturile pe care membrii acesteia le realizează, inclusiv cele care provin din indemnizaţia de şomaj, creanţe legale, convenţii civile de întreţinere aflate în executare, indemnizaţii cu caracter permanent, alocaţii de stat pentru copii, alocaţii de întreţinere pentru copii încredinţaţi sau daţi în plasament, burse pentru elevi şi studenţi acordate în condiţiile legii, precum şi ajutorul care se acordă soţiilor celor care satisfac serviciul militar obligatoriu, cu excepţia ajutoarelor cu caracter social acordate elevilor”
	„Art.8. - (1) La stabilirea venitului net lunar al familiei şi, după caz, al persoanei singure, se iau în considerare toate veniturile pe care membrii acesteia le realizează, inclusiv cele care provin din drepturi de asigurări sociale de stat, asigurări de şomaj, obligaţii legale de întreţinere, indemnizaţii, alocaţii şi ajutoare cu caracter permanent şi alte creanţe legale, cu excepţia burselor de studiu şi a burselor sociale, precum şi a sprijinului financiar prevăzut de Hotărârea Guvernului nr.1488/2004 privind aprobarea criteriilor şi a cuantumului sprijinului financiar ce se acordă elevilor în cadrul Programului naţional de protecţie socială „Bani de liceu”, cu modificările şi completările ulterioare.”
Autori: d-na deputat Ionela Pop Bruchental şi d-l deputat Irinel Stativă


	Alin.(1) al art.8 a fost modificat prin Legea nr.115/2006 pentru modificarea şi completarea Legii nr.416/2001 privind venitul minim garantat, astfel modificarea alin.(1) a acestui articol trebuie raportată la textul în vigoare al acestui alineat.

Pentru a clarifica textul cu privire la ajutoarele cu caracter social acordate elevilor care sunt exceptate la stabilirea venitului net lunar al familiei.



Comisia propune aprobarea propunerii legislative în forma prezentată în prezentul raport, cu 11 voturi pentru şi 3 abţineri.

PREŞEDINTE,





SECRETAR,

Gheorghe Barbu




Karoly Kerekes

Şef serviciu, 

Consilier Elena Mesaroş 

Expert Sorina Steliana SZABO

